ภาคเอกชน เห็นด้วยที่ภาครัฐอนุมัติปรับขึ้นค่าแรงขึ้นต่ำทั่วประเทศ ช่วยกระตุ้นเศรษฐกิจไทย
นายสนั่น อังอุบลกุล ประธานหอการค้าไทยและสภาหอการค้าแห่งประเทศไทย กล่าวว่า หลังจากที่ประชุมคณะรัฐมนตรีมีมติอนุมัติปรับขึ้นค่าแรงขั้นต่ำทั่วประเทศ ซึ่งจะมีผลบังคับใช้ตั้งแต่วันที่ 1 ตุลาคม 2565 เป็นต้นไป หลังไม่มีการปรับขึ้นค่าแรงขั้นต่ำมาเป็นเวลากว่า 3 ปี  ในส่วนของภาคเอกชนเห็นด้วยกับการปรับขึ้นค่าแรงงานขั้นต่ำในครั้งนี้ ซึ่งจะมีแรงงานที่ได้รับผลประโยชน์ประมาณ 10 ล้านคน แม้จะมีต้นทุนจากค่าจ้างงานเพิ่มขึ้นเฉลี่ย 450 บาทต่อเดือนก็ตาม เมื่อเปรียบเทียบกับการใช้จ่ายช่วงไตรมาสสุดท้ายของปีนี้จะทำให้เกิดเม็ดเงินหมุนเวียนในระบบเศรษฐกิจไทยเพิ่มขึ้นถึง 15,000 ล้านบาท ถือว่าเป็นช่วงเวลาที่เหมาะสม ขณะที่ภาพรวมของผลกระทบต่อภาคธุรกิจ บริษัทขนาดกลางไปจนถึงขนาดใหญ่ จะได้รับผลกระทบน้อยกว่าธุรกิจขนาดเล็ก เนื่องจากปัจจุบันบริษัทส่วนใหญ่มีการจ่ายค่าแรงสูงกว่าค่าแรงขึ้นต่ำที่มีผลบังคับใช้ แต่จากภาวะเศรษฐกิจที่อยู่ในช่วงฟื้นตัว ประกอบกับอัตราเงินเฟ้อปรับตัวสูงขึ้น รวมทั้งราคาสินค้าปรับตัวสูงขึ้นอาจส่งผลกระทบต่อต้นทุนของผู้ประกอบการธุรกิจขนาดเล็ก พร้อมแนะนำให้มีการนำเข้าแรงงานต่างด้าวอย่างถูกต้องตามกฎหมายเพื่อป้องกันปัญหาการขาดแคลนแรงงานกระจายทุกภาคส่วน รองรับการจ้างงานในพื้นที่ EEC หลังภาคเอกชนต่างชาติให้ความสนใจลงทุนตั้งโรงงานอุตสาหกรรมยานยนต์ไฟฟ้า หรือ EV ในประเทศไทยประธานหอการค้าไทยและสภาหอการค้าแห่งประเทศไทย กล่าวยอมรับว่า ภาคเอกชนส่วนใหญ่ ยังมีความกังวลต่อการปรับขึ้นค่าไฟฟ้าโดยเฉพาะภาคอุตสาหกรรม และภาคบริการที่ต้องพึงพิงด้านพลังงานมากถึงร้อยละ 20-30 ของต้นทุนการผลิต แต่ยังผ่อนคลายความกังวลลงไปได้บ้าง จากมาตรการตรึงราคาน้ำมันดีเซลของภาครัฐไม่ให้เกิน 35 บาทต่อลิตร ซึ่งจะช่วยแบ่งเบาภารด้านการขนส่งสินค้า ประกอบกับมีมาตรการกระตุ้นการใช้จ่ายผ่านบัตรสวัสดิการแห่งรัฐ และโครงการคนละครึ่ง มองว่ามาตรการดังกล่าวช่วยบรรเทาค่าใช้จ่ายให้ประชาชน ขณะเดียวกันยังเป็นการกระตุ้นการจ่ายใช้ในภาคธุรกิจ